Ek besef dat dit nie soveel gaan oor verstaan nie, maar oor droom. En ja, ek is nog lief vir droom. Maar ek kan nie meer soveel droom oor wat ek gaan word wanneer ek groot is nie, want ek is al groot, en ek kan duideliker sien wat moontlik en nie so moontlik is nie. Maar droom… Ja, ek droom nog.
Verbeelding is alles maar net simulasies. En hoe minder kennis jy het van die wêreld, hoe belagliker sal jou simulasies wees, want jy gebruik dit om nog te leer hoe die wêreld werklik werk. Jy wonder hoe sal dit wees as hase pers was en dan simuleer jy in jou gedagtes die belaglike prentjie van pers hase wat rondhop tussen die geel-groen gras. Dan eendag kom jy agter hoe belaglik dit is, want die wilde kat wat hase eet gaan hulle myle ver kan raaksien. Die simulasie het dan sy doel gedien.